KIRJALLINEN KYSYMYS E-0879/01 esittäjä(t): Ioannis Marínos (PPE-DE) komissiolle. Yhteisön kansalaisten omaisuuden valtiollistaminen Etiopiassa ja unionin taloudellinen tuki.



Virallinen lehti nro 318 E , 13/11/2001 s. 0141 - 0142



KIRJALLINEN KYSYMYS E-0879/01 esittäjä(t): Ioannis Marínos (PPE-DE) komissiolle (27. maaliskuuta 2001) Aihe: Yhteisön kansalaisten omaisuuden valtiollistaminen Etiopiassa ja unionin taloudellinen tuki Vuosina 1974-1975 Etiopiassa valtiollistettiin maassa asuneiden ulkomaalaisten omaisuus ilman mitään vahingonkorvauksia tai valtion sitoumuksia korvauksiin. Valtiollistamisen kohteeksi joutui yhteisön kansalaisten kiinteätä omaisuutta (esimerkiksi tehtaita, liikkeitä, asuntoja ja maatiloja) sekä irtainta omaisuutta (esimerkiksi pankkitalletuksia). Vahinkoja kärsineiden joukossa oli monia Kreikan, Alankomaiden, Ranskan ja Italian kansalaisia, joiden omaisuus takavarikoitiin laittomasti Mengistu Haile Mariamin kommunistisen hallinnon määräyksestä. Euroopan unioni tukee nykyään taloudellisesti Etiopian uudistuksia ja rohkaisee maata avaamaan taloutensa ja yksityistämiseen. Saamieni tietojen mukaan yksityistettäviksi on kaavailtu myös yhteisön kansalaisille kuuluneita tehtaita ja muuta omaisuutta, jonka silloinen hallinto takavarikoi vuosien 1974-1975 jälkeen lyhyillä menettelyillä. Voisiko Euroopan komissio ilmoittaa minulle unionin Etiopialle myöntämän tuen kokonaismäärän? Mikä on komission kanta yhteisön kansalaisten takavarikoituun omaisuuteen? Otettiinko omaisuuden kansallistaminen esiin neuvoteltaessa yhteisön tuen myöntämisestä vuosien 1991-1992 jälkeen, jolloin Mengistu pakeni maasta? Aikooko Etiopian uusi hallitus maksaa unionin kansalaisille vahingonkorvauksia takavarikoidusta omaisuudesta tai palauttaa omaisuuden heille? Mitä komissio aikoo tehdä konkreettisen hyvityksen takaamiseksi yhteisön kansalaisille, joiden omaisuuden edellinen etiopialaishallinto takavarikoi? Poul Nielsonin komission puolesta antama vastaus (14. kesäkuuta 2001) Etiopian kahdeksannesta Euroopan kehitysrahastosta (EKR) saamat määrärahat olivat 294 miljoonaa euroa. Lokakuussa 2000 komissio päätti vähentää maaohjelman määrärahoja seuraavina viitenä vuotena yhteensä 250 miljoonaan euroon. Kolmen viime vuoden aikana EKR:stä maksettiin seuraavasti: vuonna 1998 76 miljoonaa euroa, vuonna 1999 55,2 miljoonaa euroa ja vuonna 2000 30,1 miljoonaa euroa. Eritrean kanssa maaliskuussa 2001 solmitun rauhan jälkeen komissio ilmoitti Etiopian hallitukselle yhdeksännestä EKR:stä myönnettävien maaohjelmavarojen lisäämisestä 384 miljoonaan euroon A-määrärahojen osalta ja 154 miljoonaan euroon B-määrärahojen osalta. Yhteisö on tietoinen ongelmasta, jonka Etiopian edellinen hallitus aiheutti takavarikoimalla omaisuutta korvauksetta. Oikeudellisesta näkökulmasta ajatellen komissiolla ei valtuuksia edustaa yhteisön kansalaisia suhteessa Etiopian viranomaisiin. Komissio voi ainoastaan neuvoa niitä kansalaisia, joita asia koskee, ottamaan yhteyttä Etiopiassa sijaitsevaan maansa edustustoon, joka seuraa kyseisten vaateiden käsittelyä. Komissio on keskusteluissaan Etiopian hallituksen kanssa useaan otteeseen ilmaissut tarpeen sellaisen ympäristön luomiseen, joka edistää yksityissektorin kehittämistä sekä kotimaisia ja ulkomaisia suoria sijoituksia. On selvää, että kyseinen myönteinen ympäristö edellyttää muun muassa sellaisten tapausten asianmukaista ratkaisemista, joissa edellinen hallinto kansallisti yksityisomaisuutta ilman korvausta. Komissio ottaa kyseisen ongelman jatkossakin esille Etiopian viranomaisten kanssa.